# Guillermina López Bendito

Guillermina López Bendito (Santo Domingo, 1975) és una investigadora i neurocientífica espanyola.

## Biografia

Guillermina Elisa López Bendito, nascuda a Santo Domingo, on els seus pares espanyols s'havia exiliat, va realitzar els estudis de Biologia a la Universitat d'Alacant i el doctorat en Neurociències a l'Institut de Neurociències, centre mixt de la Universitat Miguel Hernández d'Elx i el CSIC (2000), amb la tesi Expressió de receptors de glutamat i gaba durant el desenvolupament de l'escorça cerebral. Després se'n va anar al Regne Unit on va completar la seua formació treballant com a investigadora postdoctoral al Departament d'Anatomia Humana i Genètica de la Universitat d'Oxford entre 2001 i 2004. Va tornar a Espanya amb un contracte com a investigadora científica Ramón y Cajal del Consell Superior d'Investigacions Científiques (CSIC) entre 2004 i 2007. En l'actualitat (2018) és líder de grup CSIC i dirigeix el grup Desenvolupament, Plasticitat i Regeneració dels Circuits Talamocorticals de l'Institut de Neurociències.
La seua tasca investigadora s'ha centrat en el camp de la neurociència, i en particular en el desenvolupament de les connexions talamocorticals en el sistema nerviós, la funció del tàlem en el desenvolupament i formació de les escorces sensorials, i els mecanismes implicats en processos de plasticitat cortical després de la pèrdua sensorial. Ha publicat més de cinquanta treballs en revistes científiques d'alt impacte.
Entre els premis i reconeixements que ha rebut Guillermina López pel seu treball científic, es troben, entre d'altres, el seu nomenament com a membre vitalici de l'Organització Europea de Biologia Molecular, el Premi Fundació Banc Sabadell a la Investigació Biomèdica 2020, la Distinció al Mèrit Científic de la Generalitat Valenciana de 2018 «com a reconeixement de la seua àmplia trajectòria científica i investigadora a la comprensió de les connexions entre el tàlem i l'escorça cerebral i els mecanismes que permeten el processament de la informació sensorial», el premi Joseph Altman en Neurociència del Desenvolupament atorgat el 2018 per la Societat Japonesa de Neurociència ; el premi internacional IBRO-Kemali per a investigadors menors de 45 anys, atorgat el 2017 per la Fundació IBRO Dargut & Milena Kemali, o el finançament amb dos milions d'euros concedida el 2015 pel Consell Europeu de Recerca per al Projecte Sensorthalamus.

## Referències

* 1 2 3 4 5 6 «Presidencia de la Generalitat. 169/2018, de 5 de octubre, del Consell, por el que concede la Distinción de la Generalitat al Mérito Científico a Guillermina López Bendito.». Diario Oficial de la Generalidad Valenciana, 8399, 08-10-2018, pàg. 40025. ISSN: 0212-8195 [Consulta: 18 desembre 2020].
* ↑ «Guillermina López Bendito». lascientificascuentan.es, 2018. [Consulta: 18 desembre 2020].
* ↑ «"Antes de nacer nuestro cerebro ya anticipa las percepciones"». La Vanguardia, 11-08-2020. [Consulta: 18 desembre 2020].
* 1 2 3 «La investigadora del Instituto de Neurociencias Guillermina López Bendito, nueva integrante de EMBO». Universidad Miguel Hernández, 08-07-2020. [Consulta: 18 desembre 2020].
* ↑ Bendito, Guillermina López «Expresion de receptores de glutamato y gaba durante el desarrollo de la corteza cerebral» (en castellà). dialnet.unirioja.es. Universidad Miguel Hernández, 2000 [Consulta: 5 agost 2021].
* ↑ «Instituto de Neurociencias de Alicante». in.umh-csic.es. Arxivat de l'original el 2021-08-04. [Consulta: 4 agost 2021].
* ↑ «Guillermina López-Bendito: "Es imposible que el cerebro sea causa del azar"». Revista Quo, 23-07-2020. [Consulta: 19 desembre 2020].

## Enllaços externs

* Aquest article és, en tot o en part, una obra derivada d'un text de l'Diari Oficial de la Generalitat Valenciana «Decret 169/2018, de 5 d'octubre, de Consell, pel qual concedeix la Distinció de la Generalitat a l'Mèrit Científic a Guillermina López Beneït. [2018/9316 »], publicat el 8 d'octubre de 2018, referència DOGV- [2018/9316], que està lliure de restriccions conegudes sota la llei de dret d'autor de conformitat amb el que disposa l'article 13 de la Llei de Propietat Intel·lectual espanyola.